દુનિયાભરના દેશો નરેન્દ્ર મોદીને પોતાને ત્યાં આવવા નિમંત્રણ આપી રહ્યા છે અને સંખ્યાબંધ દેશોના વડા ભારતની યાત્રાએ આવી રહ્યા છે. આ સિલસિલાને આગળ ધપાવતાં હમણાં જોર્ડનના રાજા અબ્દુલ્લા ભારતની ત્રણ દિવસની યાત્રાએ આવી ગયા. આ પહેલા કિંગ અબ્દુલ્લા ૨૦૦૬માં ભારત આવેલા પણ આ વખતે તેમની યાત્રા ઘણાં કારણોસર ખાસ બની રહી. મોદી પોતે ગયા મહિને જ જોર્ડન ગયા હતા ને બહુ ટૂંકા ગાળામાં કિંગ અબ્દુલ્લા ભારત આવ્યા તેના પરથી જ જોર્ડન ભારત સાથેના સંબંધોને નવું સ્વપ આપવા કેટલું આતુર છે તે સ્પષ્ટ થાય છે. કિંગ અબ્દુલ્લાની આ યાત્રાથી ભારત-જોર્ડનના સંબંધોમાં એક નવા યુગનો ઉદય થયો, ખાસ કરીને ભારતની આતંકવાદ સામેની લડાઈમાં જોર્ડન એક મજબૂત અને ભરોસાપાત્ર સાથી તરીકે ઊભરી રહ્યું છે તેવો સ્પષ્ટ સંદેશ આ યાત્રાએ આપ્યો.